
1. CONSIDERAŢII GENERALE 

Asistenţa juridică este una dintre cele mai importante componente ale dreptului la apărare al părţilor, alături de posibilitatea acestora de a-şi asigura personal apărarea şi de obligaţia organelor judiciare de a avea în vedere, din oficiu, toate aspectele care sunt în favoarea părţilor, iar reglementarea ei în Constituţia României, în Codul de procedură penală, în Codul de procedură civilă – Titlul I, cap. V, art. 74-81, în Legea nr. 92/1992 pentru organizarea judecătorească, republicată, cu modificările şi completările ulterioare, Legea nr.304/2004 privind organizarea judiciară, Legea nr.195/2004 privind modificarea şi completarea Codului de procedură civilă, precum şi în Legea nr. 51/1995 privind organizarea profesiei de avocat, constituie o garanţie a exercitării acestui drept fundamental.

Considerată ca o activitate procesuală complexă, apărarea impune ca la eforturile persoanei care îşi apără drepturile şi interesele proprii să se alăture şi un apărător. Acesta din urmă asigură în cadrul procesului penal sau civil – prin susţinerea şi valorificarea drepturilor şi intereselor părţii pe care o apără, prin mijloacele şi căile prevăzute de lege – asistenţa juridică.

Asistenţa juridică în materie procesuală reprezintă activitatea complexă desfăşurată în condiţiile legii de apărător pentru promovarea şi apărarea intereselor procesuale legitime ale celui învinuit.

Potrivit art. 3 din Legea nr. 51/1995, asistenţa juridică se realizează prin acordarea de consultaţii şi întocmirea de cereri cu caracter juridic, prin asistarea şi, după caz, reprezentare juridică a persoanelor fizice sau juridice în faţa organelor de jurisdicţie, de urmărire penală şi de notariat, precum şi susţinerea cu mijloace juridice specifice a drepturilor şi intereselor legitime ale acestora în raport cu autorităţile publice, instituţii şi orice persoană română sau străină, redactarea de acte juridice, cu posibilitatea atestării identităţii părţilor, a conţinutului şi a datei actelor, precum şi orice mijloace şi căi proprii exercitării dreptului de apărare, în condiţiile legii.

În anumite cazuri prevăzute de lege, pentru asigurarea unei apărări reale a unor persoane care, datorită situaţiilor în care se găsesc, nu se pot apăra singure, dreptul la apărare nu mai este facultativ, ci devine o condiţie legală necesară pentru normele de desfăşurare a procesului, asistenţa juridică devenind obligatorie.

Altfel spus, părţile aflate în asemenea situaţii, nu mai dispun după voie de dreptul de a fi asistate de un apărător, ci, dacă nu şi-au ales un avocat, li se va desemna unul din oficiu.

Prevederile legale care impun obligativitatea asistenţei juridice pentru cazurile date, sunt condiţii imperative ale valabilităţii actelor efectuate şi orice abatere de la aceste norme se sancţionează prin nulitate absolută.

În urma modificărilor art. 171 alin. 2 Cod procedură penală, prin Legea nr. 32/1990, s-au adus noi prevederi în materia drepturilor şi garanţiilor procesuale ale părţilor, prin instituirea unor cazuri noi de asistenţă juridică obligatorie.

Astfel, în cursul urmăririi penale, asistenţa juridică este obligatorie în următoarele cazuri: când învinuitul sau inculpatul este minor, militar în termen, militar cu termen redus, rezervist concentrat, elev al unei instituţii militare de învăţământ, internat într-un centru de reeducare sau într-un institut medical-educativ, ori când este arestat chiar în altă cauză.

În cursul judecăţii, pe lângă aceste cazuri, asistenţa juridică este obligatorie şi în cauzele în care legea prevede pentru infracţiunea săvârşită pedeapsa închisorii mai mare de 5 ani sau când instanţa apreciază că inculpatul nu şi-ar putea realiza singur apărarea. De asemenea, potrivit art. 2 din Legea nr. 83/1992, este prevăzută asistenţa juridică obligatorie şi în cazul procedurii urgente de urmărire şi judecare a unor infracţiuni de corupţie.

Potrivit art. 171 alin. 4 Cod procedură penală, când asistenţa juridică este obligatorie, dacă învinuitul sau inculpatul nu şi-a ales un apărător, se iau măsuri pentru desemnarea unui apărător din oficiu.

În asemenea situaţii, legea acordă prioritate alegerii făcute de învinuit sau inculpat, dispunând că delegaţia apărătorului desemnat din oficiu încetează la prezentarea celui ales, făcând totodată precizarea că, dacă la judecarea cauzei apărătorul lipseşte şi nu poate fi înlocuit, cauza se amână (art. 171 alin. 5 şi 6 Cod procedură penală).

Din reglementările în vigoare rezultă că asistenţa juridică nu este obligatorie numai pentru învinuit sau inculpat. Astfel, potrivit art. 173 alin. 3 Cod procedură penală, când instanţa apreciază că din anumite motive partea vătămată, partea civilă sau partea responsabilă civilmente nu şi-ar putea organiza singură apărarea, dispune din oficiu sau la cerere luarea măsurilor pentru desemnarea unui apărător.

Pentru a da suport deplin şi consistenţă reglementării asistenţei juridice, legea instituie o consolidare esenţială a drepturilor apărătorului în cazul procesului penal, cu efecte directe asupra drepturilor şi intereselor învinuitului, ale inculpatului şi ale celorlalte părţi. În acest plan, se realizează şi cele mai solide garanţii procesuale, atât în cursul urmăririi penale cât şi în cursul judecăţii.

Potrivit dispoziţiilor art. 172 alin. 1-6 Cod procedură penală, în cursul urmăririi penale, apărătorul învinuitului sau inculpatului are dreptul să asiste la efectuarea oricărui act de urmărire penală, să formuleze cereri şi să depună memorii. Lipsa apărătorului nu împiedică efectuarea actelor de urmărire penală, dacă există dovadă că apărătorul a fost încunoştinţat de data şi ora efectuării actului.

Când asistenţa juridică este obligatorie, organul de urmărire penală va asigura prezenţa apărătorului la ascultarea inculpatului.

În cazul în care apărătorul învinuitului sau inculpatului este prezent la efectuarea unui act de urmărire penală se face menţiune despre aceasta, iar actul este semnat şi de apărător.

Luarea de contact cu apărătorul nu poate fi interzisă la prelungirea duratei arestării de către instanţa de judecată, iar la prezentarea materialului de urmărire penală aceasta este obligatorie.

Apărătorul are dreptul de a se plânge, potrivit art. 175 Cod procedură penală, dacă cererile sale nu au fost acceptate, în cazul în care asistenţa juridică este obligatorie şi nu s-a asigurat prezenţa apărătorului la ascultarea inculpatului ori a fost interzisă luarea de contact dintre inculpatul arestat şi apărător. În afara situaţiilor prevăzute de lege, procurorul este obligat să rezolve în cel mult 48 ore.

În cursul judecăţii, potrivit art. 172 alin. 2 Cod procedură penală, apărătorul are dreptul să asiste pe inculpat, să exercite drepturile procesuale ale acestuia, iar în cazul când inculpatul este arestat, să ia contact cu acesta.

Conform art. 75 alin. 2 Cod procedură penală, apărarea şi asistenţa juridică gratuită se realizează printr-un avocat delegat de colegiul avocaţilor. Asistenţa juridică poate fi încuviinţată oricând în cursul judecăţii, în totul sau numai în parte.

Apărătorul ales sau desemnat din oficiu este obligat să asigure asistenţa juridică a învinuitului sau inculpatului. Pentru nerespectarea acestei obligaţii, organul de urmărire penală sau instanţa de judecată poate sesiza conducerea baroului de avocaţi spre a lua măsuri corespunzătoare (art. 172 alin. ultim Cod procedură penală).

În materie civilă, cel care nu este în stare să facă faţă cheltuielilor unei judecăţi, fără a primejdui propria sa întreţinere sau a familiei sale, poate cere asistenţă juridică.

Cererea de asistenţă juridică trebuie făcută în scris în faţa instanţei de judecată. Cererea trebuie să arate pricina la care se referă şi starea materială a părţii. Ea va fi însoţită de dovezi scrise privitoare la veniturile şi sarcinile acesteia.

Instanţa de judecată va cerceta cererea, putând cere lămuriri şi dovezi părţilor sau informaţii autorităţilor locale, apoi va dispune, fără dezbateri, prin încheiere, în camera de consiliu. Partea adversă poate oricând să prezinte instanţei dovezi cu privire la starea adevărată a celui căruia i s-a încuviinţat cererea; în acest caz, asistenţa juridică nu se suspendă în cursul noilor cercetări. Încheierea cu privire la cererea de asistenţă sau prin care s-a revenit asupra asistenţei juridice încuviinţate nu este supusă nici unei căi de atac.

Dacă instanţa constată că cererea de asistenţă juridică a fost făcută cu rea-credinţă, prin ascunderea adevărului, ea poate, revenind asupra acordării asistenţei, să condamne partea la o amendă egală cu sumele de plată de care a fost scutită.

Dreptul la asistenţă juridică se stinge prin moartea părţii sau prin îmbunătăţirea stării sale materiale.

Conform art.81 Cod procedură civilă, cheltuielile de care partea a fost scutită prin încuviinţarea asistenţei juridice vor fi puse în sarcina celeilalte părţi, dacă acesta a căzut în pretenţiile sale, şi vor fi urmărite potrivit dispoziţiilor Codului de procedură fiscală.

De asemenea, dispozitivul hotărârii se va comunica din oficiu organelor fiscale, prin intermediul grefei.

Avocaţii numiţi apărători din oficiu au dreptul să ceară instanţei de judecată ca onorariul lor să fie pus în sarcina celeilalte părţi, dacă aceasta a căzut în pretenţiile sale.

Garantarea accesului la justiţie şi asigurarea dreptului la apărare din partea unui apărător specializat reprezintă elemente esenţiale ce contribuie la asigurarea cadrului legal pentru desfăşurarea proceselor şi soluţionarea corectă a acţiunilor în instanţă, fapt de natură a îmbunătăţi calitatea actului de justiţie.

În cele ce urmează vor fi prezentate aspecte legate de condiţiile de acordare a asistenţei juridice gratuite în unele state ale Uniunii Europene.

 

 

 

 

 

2. SITUAŢIA ACORDĂRII ASISTENŢEI JURIDICE GRATUITE ŞI A AJUTORULUI JUDICIAR LA NIVELUL STATELOR UNIUNII EUROPENE

AUSTRIA

Asistenţa juridică este garantată în cadrul proceselor civile şi penale atunci când o persoană nu îşi poate apăra drepturile în faţa instanţelor, datorită unor resurse financiare limitate.

Pentru ajutorul judiciar, alegerea unui avocat revine unei firme de avocatură specializate. Dorinţa solicitantului trebuie respectată, ţinând cont de înţelegerea cu avocatul desemnat.

În cadrul acestui ajutor de natură juridică, prestaţiile avocaţiale sunt plătite sub forma unui sistem de rate, finanţat de autorităţile federale şi acordat de Societatea Avocaţilor din Austria. Avocaţii nu pot refuza reprezentarea unui beneficiar al ajutorului judiciar, iar diligenţa lor profesională trebuie să fie aceeaşi ca pentru cei care nu au nevoie de acest ajutor.

În cauzele civile, unei părţi îi poate fi acordat ajutor judiciar, conform art. 63 din Codul de procedură civilă, pentru a-şi apăra drepturile sale. Asistenţa juridică poate fi acordată atât persoanelor fizice, cât şi celor juridice. Acest tip de ajutor implică scutirea de la plata taxelor legale, a experţilor şi a onorariilor pentru interpreţi. Atunci când reprezentarea părţii se realizează în faţa instanţei sau când obiectul litigiului depăşeşte un anumit cuantum, se desemnează un apărător specializat.

Dacă procesul civil este câştigat de beneficiarul ajutorului judiciar, partea adversă este obligată la plata cheltuielilor procesuale şi a onorariului avocaţial.

Costurile procesuale legate de onorariul avocaţial şi alte cheltuieli trebuie achitate de către beneficiarul asistenţei juridice, în termen de trei ani de la terminarea procesului, în condiţiile îmbunătăţirii situaţiei sale materiale.

În cadrul litigiilor penale, acuzatul beneficiază de ajutor judiciar legal potrivit art. 41 alin. 2 din Codul de procedură penală, care este necesar în scopul asigurării unei apărări corecte, în special în cazurile unde infracţiunea comisă este pasibilă de o pedeapsă cu închisoarea de peste trei ani.

Cheltuielile pentru asigurarea asistenţei juridice nu vor fi achitate de către acuzat dacă acesta este condamnat; dacă el este achitat, acuzatul poate cere compensarea parţială a costurilor legate de apărarea sa, în conformitate cu art. 393 lit. a din Codul de procedură penală.

Dacă este găsit vinovat, acuzatul trebuie să suporte costurile procesuale ce includ şi contribuţiile pentru actele procedurale şi alte cheltuieli (ex: onorariile experţilor).

În cadrul instanţelor districtuale unde există camere de muncă şi asigurări sociale, pot fi introduse acţiuni sau petiţii susţinute oral. Judecătorul care instrumentează aceste acţiuni trebuie să informeze părţile asupra prevederilor legale şi să le furnizeze toate informaţiile necesare. Aceasta reprezintă o consultanţă juridică acordată gratuit înaintea începerii procesului.

De asemenea, pentru furnizarea de informaţii legale, Ministerul federal de justiţie editează un ghid, “Asistenţă juridică gratuită”, pentru fiecare Land, în care prezintă structura şi funcţionarea sistemului legal, instituţiile care se ocupă cu apărarea drepturilor persoanelor şi cum se poate obţine consultanţă juridică gratuită.

Unele firme de avocatură organizează departamente care asigură consultanţă juridică gratuită. Notarii asigură asistenţă juridică cu titlu gratuit, în special pentru cauzele privind dreptul de moştenire şi cel de proprietate.

În plus, pot fi încheiate asigurări private pentru asistenţă judiciară, în scopul protecţiei împotriva unor cheltuieli procesuale. De asemenea, există o serie de tipuri de asigurări specializate, care acoperă acţiunile în cadrul instanţelor judecătoreşti.

BELGIA

Potrivit Constituţiei din 1994, cetăţenii belgieni au dreptul la asistenţă juridică şi ajutor judiciar (art. 23.3). Orice persoană fizică aflată în mod legal pe teritoriul belgian poate solicita asistenţă juridică gratuită. De asemenea, refugiaţii, apatrizii şi solicitanţii de azil pot adresa cereri de acordare de consultanţă şi reprezentare juridică în faţa autorităţilor federale.

Asistenţa juridică gratuită este obţinută din patru surse principale:

1) din partea centrelor de informaţii juridice organizate de către barourile teritoriale;

2) din partea centrelor de ajutor public şi social care se găsesc în majoritatea oraşelor mari. Unele barouri de avocaţi lucrează în colaborare cu aceste organizaţii;

3) din partea notarilor care pot acorda cu titlu gratuit informaţii juridice de natură necontecioasă (exemplu: pentru contracte de închiriere, vânzări-cumpărări de proprietăţi imobiliare). Trebuie menţionat că asistenţa juridică nu poate acoperi onorariile notariale care depăşesc aceste informaţii;

4) din partea voluntarilor din cadrul organizaţiilor şi asociaţiilor precum: Infor droits adultes, Infor-justice, Infor-famille, Infor-femmes, Infor-jeunes. 

Asistenţa judiciară gratuită, denumită adesea pro bono de către avocaţi, se acordă solicitanţilor care au nevoie de reprezentare în faţa instanţelor de drept comun sau în faţa autorităţilor publice. În primă fază, solicitantul acestei asistenţe trebuie să se adreseze unui centru de informaţii juridice şi să completeze o cerere în acest sens.

În condiţiile lipsei de resurse financiare necesare angajării unui apărător este acordată asistenţa juridică gratuită. În cazuri urgente, ajutorul judiciar poate fi acordat automat de către instanţa de judecată, fără a mai fi nevoie de a completa o cerere supusă aprobării de către centrele de informaţii juridice de pe lângă barourile teritoriale.

Refuzul acordării de asistenţă juridică gratuită poate fi atacat cu apel în faţa instanţei de judecată. Procurorul poate face apel în favoarea solicitantului sau împotriva deciziei de acordare a asistenţei juridice gratuite.

Conform reglementărilor cuprinse în Statutul Baroului Naţional belgian, asistenţa juridică este asigurată de avocaţi stagiari, desemnaţi de barourile teritoriale. Aceştia sunt plătiţi din fonduri publice acordate de stat către barourile locale, iar decanii acestora distribuie aceste sume în funcţie de participarea apărătorilor la cauzele aflate pe rolul instanţelor de judecată. Prin obţinerea ajutorului judiciar, solicitantul este scutit de orice cheltuieli în privinţa cauzei sale.

De asemenea, poate fi încheiată o asigurare pentru cheltuielile judiciare, care acoperă costurile procesuale.

DANEMARCA

Asistenţa juridică gratuită este asigurată pentru toţi cetăţenii danezi, fiind un drept garantat constituţional. Ea poate fi obţinută din cinci surse principale:

1) din partea birourilor de consultanţă legală (Advokatvagterne), în care activează, pe bază de voluntariat, apărători care acordă consiliere juridică cu titlu gratuit. Există 90 de astfel de birouri pe tot cuprinsul ţării. Aceste birouri asigură un “prim ajutor” juridic, furnizând informaţii de specialitate, şi îndrumă solicitanţii către apărători specializaţi în funcţie de natura cauzei.

La registratura fiecărei instanţe de judecată există adresele acestor birouri juridice;

2) din partea centrelor independente de asistenţă legală care se află în oraşele mari (Copenhaga, Odense, Aarhus Esbjerg). Aceste centre oferă consultanţă gratuită solicitanţilor atât în scris, cât şi prin telefon. Unele dintre aceste centre de asistenţă juridică furnizează informaţii pentru cauze care ţin de diferite domenii ale dreptului (exemplu: drepturile femeilor, drepturile salariaţilor);

3) din partea avocaţilor specializaţi, membri ai baroului, care au experienţă în domeniul dreptului privat;

4) din partea instanţelor care soluţionează plângerile consumatorilor în ce priveşte produsele defecte şi serviciile de slabă calitate. Aceste instanţe funcţionează ca şi instanţele de drept comun, iar obiectul plângerilor adresate lor trebuie să aibă o valoare stabilită;

5) din partea autorităţilor publice, inclusiv instanţele de judecată, care acordă consiliere legală. Astfel, solicitanţii pot primi informaţii juridice, sprijin în completarea acţiunilor lor, audienţe. Trebuie menţionat că birourile de consultanţă legală gratuită îndrumă beneficiarii asistenţei juridice către autorităţile competente în soluţionarea cererilor acestora.

În ceea ce priveşte asistenţa juridică în cadrul procedurilor judiciare trebuie relevate următoarele:

· în cauzele penale, instanţa va asigura un apărător din oficiu, desemnat din rândul avocaţilor aflaţi pe listele speciale pentru asistenţa juridică gratuită;

· în materie civilă, solicitanţii pot primi ajutor judiciar total sau parţial, în funcţie de situaţia lor materială, din partea unui avocat cu practică privată;

· asistenţa juridică gratuită se acordă potrivit condiţiilor de eligibilitate stabilite de Ministerul justiţiei în aproape toate cauzele civile.

Beneficiarii asistenţei juridice gratuite sunt scutiţi de plata tuturor cheltuielilor procesuale. Aceste costuri acoperă onorariul avocaţial şi al experţilor. Odată acordată asistenţa juridică cu titlu gratuit, se aplică şi pentru cazurile în care se depun apeluri împotriva deciziei primei instanţe de judecată. 

Asistenţa juridică gratuită se poate obţine prin depunerea unei cereri în acest sens, adresată autorităţilor locale sau Ministerului justiţiei. În cazuri excepţionale, Ministerul justiţiei poate acorda ajutor judiciar gratuit, chiar dacă solicitantul depăşeşte cuantumul stabilit (exemplu: pentru cazuri de interes public sau care pot afecta statutul social al solicitantului).

Ca şi în alte state membre ale Uniunii Europene, poate fi încheiată o poliţă de asigurare privind cheltuielile judiciare.

FINLANDA

Potrivit Legii nr. 87/1973 privind scutirea de costurile procesuale, modificată în 1988: “este garantată acordarea de asistenţă juridică gratuită pentru persoanele care, ţinând cont de veniturile şi obligaţiile financiare, sunt în imposibilitate de a obţine consiliere juridică ori să acopere cheltuielile în cazul când sunt chemaţi în calitate de părţi într-un proces”.

La nivelul comunităţilor locale există birouri publice pentru asistenţă legală. Acestea furnizează asistenţa juridică cu titlu gratuit atât în formă orală, dar şi sub forma redactării acţiunilor şi a negocierii unor clauze contractuale. Guvernul contribuie cu sume ce acoperă între 30-95% din cheltuielile necesare pentru desfăşurarea activităţii birourilor publice.

În cadrul acestor centre activează avocaţi care sunt remuneraţi din fonduri publice locale. 

De asemenea, există centre de asistenţă juridică organizate de voluntari, ce oferă consiliere în diferite domenii (exemplu: Uniunea femeilor, Biroul de informaţii pentru refugiaţi).

În toate cauzele, indiferent de natura lor civilă sau penală, instanţa de judecată decide asupra acordării sau respingerii cererii de asistenţă juridică gratuită. 

Ajutorul judiciar este valabil pentru cazurile în faţa instanţelor civile şi penale, cauzele militare; pentru soluţionarea cauzelor privind dreptul apelor; procesele desfăşurate în faţa tribunalelor; litigiile privind problemele legate de drepturile minorilor soluţionate de instanţe administrative; apelurile înaintate contra deciziilor primei instanţe.

Asistenţa juridică nu va fi acordată dacă valoarea litigiului este redusă sau dacă una din părţi beneficiază de scutirea de cheltuielile procesuale.

Atunci când se depune o cerere de ajutor judiciar, solicitantul arată în conţinutul ei resursele sale financiare şi bunurile de care dispune, declaraţii certificate şi de autorităţile fiscale locale. În baza acestei declaraţii, instanţa de judecată poate acorda sau respinge asistenţa juridică solicitată.

Asistenţa juridică acordată de instanţe de judecată acoperă onorariul apărătorului, cheltuieli legate de taxele judiciare de timbru, de actele necesare (copii, legalizări).

În ceea ce priveşte numirea unui apărător, instanţa poate desemna un avocat specializat, membru al baroului, sau o persoană care nu are această calitate, pentru cauzele de o importanţă redusă. Apărătorul desemnat trebuie să aducă dovezi privind munca depusă şi timpul alocat pentru soluţionarea cauzei, iar instanţa va decide suma cu care va fi remunerat acesta, în funcţie şi de dificultatea cauzei.

În fiecare an, Uniunea Avocaţilor editează un ghid director privind birourile de avocaţi.

Dacă partea care a fost asistată judiciar a câştigat procesul, costurile acestuia vor fi achitate de cealaltă parte, inclusiv sumele acordate drept ajutor judiciar. În cazul în care partea care a câştigat a fost reprezentată de către un apărător din cadrul Biroului public de asistenţă juridică, partea adversă va plăti către municipalitate cheltuieli făcute de Birou.

Decizia de respingere a asistenţei juridice poate fi atacată cu apel la instanţa ierarhic superioară.

FRANŢA

La nivel teritorial există Consilii departamentale de asistenţă juridică (CDAJ) care au un dublu rol: atât de acordare de consiliere juridică, cât şi reprezentare în instanţă.

Asigurarea de asistenţă juridică gratuită, respectiv accesul la justiţie, implică furnizarea de informaţii asupra drepturilor şi obligaţiilor părţilor, asistenţă în materia încheierii unor contracte, a serviciilor de angajare, actelor necesare pentru căsătorie sau procedura divorţului.

Referitor la asistenţa juridică realizată prin reprezentarea în faţa instanţelor de judecată, aceasta este acordată de către un Birou de ajutor jurisdicţional (BAJ), care funcţionează pe lângă tribunale, cu excepţia celui din Paris.

Dacă cererea de asistenţă juridică este respinsă de aceste birouri specializate, solicitantul poate face apel împotriva acestei decizii în faţa instanţei de judecată.

Durata pentru care se acordă ajutorul judiciar este de un an de la depunerea cererii, pentru alte cazuri, fiind necesară o nouă cerere.

Beneficiarul acestui ajutor trebuie să producă dovezi privind starea sa materială. Inducerea în eroare sau furnizarea de informaţii false privind resursele materiale poate duce la anularea asistenţei juridice şi acţionarea în instanţă a celui vinovat.

Solicitanţii îşi pot alege un apărător în mod liber sau decanul baroului va desemna un avocat în cauză.

GERMANIA

Dreptul fiecărui cetăţean de a avea acces la justiţie este garantat constituţional (art. 103 din Constituţie). De asemenea, cadrul legal este completat de Legea privind ajutorul jurisdicţional, care prevede că acest tip de ajutor constă într-un avans financiar care se acordă titularilor de asigurări de protecţie juridică, precum şi Legea privind consilierea juridică şi reprezentarea cetăţenilor cu venituri reduse.

Ajutorul judiciar este reglementat la nivelul land-urilor, iar prestaţiile de natură financiară diferă între land-uri, încadrându-se în sume limitate.

Pentru acordarea ajutorului judiciar nu există condiţii de vârstă, ori naţionalitate. El are un caracter subsidiar şi nu poate fi acordat decât dacă serviciile pentru care este solicitat nu pot fi obţinute pe altă cale.

Ajutorul jurisdicţional este acordat persoanelor care nu pot plăti cheltuielile legate de desfăşurarea unui proces. Cuantumul acestui ajutor depinde de posibilităţile financiare ale solicitanţilor. El este calculat pornind de la veniturile realizate. Ajutorul poate fi retras, dacă beneficiarul nu respectă condiţiile impuse. 

Există două tipuri de ajutor judiciar: total, care se acordă dacă beneficiarul nu poate achita o contribuţie de 15 euro, şi parţial, ce constă într-un avans pentru care solicitantul trebuie să achite timp de 48 luni o contribuţie fixă la administraţia financiară a land-ului din care face parte.

Din punct de vedere procedural, solicitantul trebuie să depună o cerere scrisă la instanţa de fond, în care să prezinte situaţia de fapt, dovezile sale, precum şi o declaraţie privind situaţia familială, profesională şi financiară.

Instanţa de fond studiază dosarul cauzei şi verifică dacă sunt îndeplinite condiţiile necesare, precum şi dacă există şanse de câştig pentru beneficiar sau dacă solicitarea este serioasă.

Cererea de ajutor judiciar poate fi înaintată în orice moment al procesului. Se poate formula recurs contra deciziei de respingere a ajutorului judiciar, dacă obiectul litigiului se ridică la minim 600 euro.

Acordarea acestui tip de ajutor se rezumă doar la nivelul instanţei de fond, pentru cazul formulării unui recurs împotriva sentinţei primei instanţe fiind necesară depunerea unei noi cereri de către solicitant.

Din punct de vedere al domeniului de aplicare, ajutorul judiciar poate fi acordat pentru toate tipurile de cauze, cu excepţia celor de natură penală. Pentru aceste cauze se acordă asistenţă juridică sub forma desemnării unui apărător din oficiu. Această desemnare este făcută de instanţa de judecată competentă, respectiv de către judecătorul cauzei, care poate aprecia gravitatea faptei penale.

În practică, ajutorul judiciar se acordă, cu precădere, în cazurile de divorţ.

Cuantumul ajutorului judiciar acoperă cheltuielile procesuale şi onorariul avocatului atunci când prezenţa acestuia este necesară în faţa instanţei.

În cazul pierderii procesului, cuantumul ajutorului judiciar nu acoperă în totalitate cheltuielile făcute de partea adversă, iar principiul conform căruia partea care a pierdut trebuie să suporte cheltuielile efectuate de cealaltă parte nu acceptă excepţie nici în cazul beneficiarului ajutorului judiciar.

Pentru cauzele de importanţă redusă baremul este unic, iar avocatul trebuie remunerat în acelaşi mod, indiferent dacă clientul său primeşte sau nu ajutor judiciar. În situaţia unor procese importante, el va primi o remuneraţie mărită, existând un tabel special cu onorariile datorate pentru serviciile oferite drept ajutor judiciar.

GRECIA

Nu există un sistem ori un serviciu public specializat pentru acordarea asistenţei juridice gratuite. Unii avocaţi şi barouri locale acordă în mod ocazional consultanţă juridică. În scopul obţinerii acesteia, solicitantul trebuie să demonstreze starea sa materială precară şi gravitatea cauzei sale.

De asemenea, unele ministere asigură consiliere juridică. Astfel, Ministerul comerţului acordă gratuit asistenţă juridică în chestiunile legate de contractele de închiriere, iar Ministerul muncii asigură la nivel local informaţii juridice pentru salariaţi în domeniul dreptului muncii şi asigurărilor sociale.

Dacă solicitantul are o situaţie materială dificilă, instanţa îi va desemna un avocat din oficiu, iar consiliul baroului local va respecta hotărârea instanţei.

În cazurile care nu sunt de natură penală, acordarea aşa numitului ”privilegiu al sărăciei” îl scuteşte pe beneficiar de plata cheltuielilor procesuale şi a onorariului avocaţial.

În cauzele penale, când solicitantul este acuzat de infracţiuni grave, este prevăzută asistarea acestuia de către un apărător numit de instanţă de pe listele de apărători, puse la dispoziţie de către consiliul baroului local.

Pentru a beneficia de ajutor judiciar, solicitantul trebuie să dovedească lipsa mijloacelor materiale necesare deschiderii unei acţiuni în instanţă.

Dacă situaţia materială se îmbunătăţeşte ulterior, el este obligat să contribuie la costurile acţiunii.

Prin Legea nr. 2251/1994 privind asociaţiile consumatorilor, acestora li s-a recunoscut personalitatea juridică şi dreptul de a reprezenta în instanţă interesele consumatorilor, precum şi posibilitatea de informare şi consiliere a membrilor lor.

Astfel, aceste asociaţii au posibilitatea de a obţine informaţii din partea autorităţilor publice la nivel central şi local, precum şi de a asigura dreptul la protecţie juridică pentru membrii lor în cadrul procedurilor de judecată.

Dacă cererile acestor asociaţii au câştig de cauză, instanţa de judecată poate acorda compensaţii pentru daunele morale suferite de consumatori.

ITALIA

Acordarea de asistenţă juridică gratuită, denumită “patrocinio gratuito”, a fost instituită încă din 1923. Există o comisie specializată pentru ajutor judiciar pe lângă fiecare instanţă, inclusiv la curţile de apel, care analizează cererile de acest fel. Dacă se acordă asistenţă juridică, solicitantul trebuie să informeze partea adversă. Comisia va numi un apărător în cauză, iar toate costurile vor fi suportate de către aceasta.

Constituţia prevede că persoanele acuzate de crimă au dreptul legal la apărare, iar instanţa va desemna un avocat din oficiu atunci când apreciază că această măsură este necesară.

Trebuie precizat că dreptul penal italian clasifică infracţiunile în două categorii: infracţiuni grave, numite delicte (delitti) şi mai puţin grave (contravvenzioni).

Asistenţa juridică este obligatorie numai în cazul persoanelor care au săvârşit infracţiuni grave(delitti).

În materie civilă, comisia de specialitate acordă asistenţă juridică gratuită, atunci când apreciază că sunt şanse de câştig pentru solicitant. De asemenea, beneficiarul va trebui să prezinte situaţia sa financiară şi să justifice imposibilitatea de a-şi acoperi costurile procesuale.

IRLANDA

Asistenţa juridică în materie civilă poate fi acordată de către avocaţii angajaţi de Consiliul de conducere pentru asistenţă juridică, din cadrul centrelor locale aflate pe întreg teritoriul irlandez.

În două dintre oraşele importante, Dublin şi Cork, există un Centru pentru asistenţă juridică gratuită. Asistenţa şi reprezentarea juridică asigurată de aceste centre este acordată cu titlu gratuit. Aceste centre pot fi contactate telefonic sau prin corespondenţă, putându-se obţine informaţii juridice pentru probleme privind dreptul familiei sau dreptul muncii.

Pentru cauzele civile, de obicei centrele de asistenţă juridică locale desemnează un apărător pentru beneficiarul ajutorului judiciar.

Această asistenţă juridică în cauzele civile este asigurată în faţa tuturor instanţelor civile, cu excepţia apelurilor în alte cazuri decât cele civile sau de muncă.

Acordarea asistenţei juridice gratuite revine unei Comisii, aprobată de Consiliul director pentru asistenţă juridică, ce analizează situaţia financiară a solicitanţilor, respectiv veniturile nete ale acestora.

Pentru cauzele penale, asistenţa juridică este obligatorie conform Legii privind justiţia penală. Acuzatul este îndreptăţit la apărare, iar instanţa de judecată îi asigură un apărător. El trebuie să facă dovada insuficienţei resurselor sale materiale, dar pentru infracţiuni grave nu este necesar un test de eligibilitate.

 

 

 

LUXEMBURG

Conceptul de acordare de asistenţă juridică gratuită are o veche tradiţie în cadrul sistemului de drept luxemburghez, el datând încă din anul 1891.

În prezent, se acordă asistenţă juridică gratuită şi ajutor judiciar pentru toţi cetăţenii statelor membre ale Uniunii Europene, precum şi pentru toţi cei aflaţi legal pe teritoriul acestui stat.

Astfel, există un Serviciu de informare juridică (Service d’accueil et d’information juridique) organizat de către Ministerul justiţiei. Acest serviciu specializat furnizează gratuit asistenţă juridică şi informaţii privind procedurile legale celor interesaţi în valorificarea drepturilor lor procesuale.

Acordarea asistenţei juridice gratuite şi a ajutorului judiciar acoperă toate cheltuielile legate de onorariul avocaţial, costurile privind actele de procedură, precum şi orice alte cheltuieli legate de desfăşurarea procesului.

Pentru acordarea asistenţei juridice gratuite, solicitantul trebuie să facă dovada realizării unor venituri inferioare salariului minim stabilit pe economie.

Cererea privind acordarea de asistenţă juridică trebuie înaintată Consiliului avocaţilor, care, în urma analizării ei, poate aproba sau respinge această solicitare.

Orice schimbare vizând situaţia materială a solicitantului trebuie adusă la cunoştinţa avocatului cauzei.

Dacă partea asistată juridic gratuit pierde procesul, statul va acoperi toate costurile şi cheltuielile procesuale ce revin acesteia.

De asemenea, trebuie relevat că există şi este foarte utilizată asigurarea privind cheltuielile judiciare, care acoperă aceste situaţii legate de participarea părţilor într-o anume cauză.

MAREA BRITANIE

Ajutorul juridic a fost introdus în 1949, prin Legea privind asistenţa judiciară şi consilierea legală, ce a înlocuit prevederile anterioare bazate pe actele de caritate. Prin acest concept se înţelege acordarea de asistenţă juridică de către avocaţi specializaţi, aleşi de justiţiabili şi remuneraţi din fonduri publice.

Sistemul acordării de ajutor judiciar a cunoscut o dezvoltare considerabilă între anii 1950-1960, în special în cadrul cauzelor de natură penală.

Începând cu anii ’70, cererile pentru ajutor şi consiliere juridică au înregistrat o creştere ce a necesitat cheltuieli mai mari în acest scop.

În faţa creşterii numărului solicitanţilor de ajutor judiciar, sistemul de acordare a acestui tip de ajutor a fost modificat în anul 1999, prin Legea privind accesul la justiţie. 

Atât în materie civilă, cât şi în materie penală, ajutorul judiciar îmbracă mai multe forme. Astfel, principalele modalităţi de acordare a ajutorului judiciar, în materie civilă, sunt următoarele:

– asistarea în faţa instanţelor de judecată (help at court) corespunde cu ajutorul acordat de către un avocat ori consilier juridic pentru solicitant. Aceste forme de asistenţă cuprind reprezentarea în faţa instanţei, pledoaria în favoarea clientului sau luarea de cuvânt în cadrul dezbaterilor, fără a-l reprezenta în mod formal;

– reprezentarea legală în faţa instanţelor civile (legal representation), care înseamnă atât acoperirea costurilor legate de actele procesuale, cât şi studierea şanselor de succes în cadrul procedurilor judiciare de urmat în cazul unei cauze complexe. Altfel spus, asigurarea unei reprezentări legale a beneficiarului atunci când litigiul ajunge în faza soluţionării de către o instanţă civilă;

– ajutorul familial (approved family help) este acordat numai pentru chestiunile vizând dreptul familiei; prin acest tip de asistenţă se înţelege nu numai un sprijin profesionalizat pentru încheierea unui acord stabilit de către un tribunal în cadrul procedurii de mediere între părţile procesuale, dar şi servicii de consiliere legală;

– credite pentru susţinere, ce permit beneficiarului să introducă acţiuni civile costisitoare, ce implică mai mulţi intervenienţi, în special pentru cauzele vizând daune materiale.

În materie penală, ajutorul judiciar se concretizează în:

· asistarea solicitantului de către un apărător (advocacy assistance), ce presupune pregătirea procesului şi reprezentarea în faţa instanţei pentru anumite proceduri (exemplu: cauze apărute între deţinuţi şi administraţia penitenciarelor, chestiuni prealabile în faţa magistraţilor);

· reprezentarea în faţa instanţelor penale pentru care se acoperă cheltuielile aferente şi pentru asistenţă, atunci când o persoană este introdusă în cauză în mod oficial;

· punerea la dispoziţie a listei avocaţilor de permanenţă (duty solicitor scheme) ce permite tuturor persoanelor să beneficieze de asistarea unui profesionist în timpul primei înfăţişări în faţa instanţei de judecată.

Cu excepţia asistenţei din partea avocaţilor de permanenţă şi a ajutorului pentru reprezentare în materie penală, garantarea ajutorului judiciar este subordonată unei duble condiţii: a veniturilor realizate şi cea a patrimoniului.

Pentru facilitarea accesului la justiţie a persoanelor pentru care resursele financiare exclud beneficiul ajutorului judiciar, au fost modificate dispoziţiile privind onorariile avocaţiale în favoarea solicitanţilor.

Astfel, în toate tipurile de cauze, exceptând cele de dreptul familiei, clientul şi avocatul său pot conveni un onorariu minimal şi o suplimentare de onorariu în caz de succes.

În materie civilă, ajutorul judiciar se acordă sub forma unui avans. În caz de reuşită, beneficiarul ajutorului trebuie să returneze Comisiei pentru servicii juridice, agenţia responsabilă cu organizarea ajutorului judiciar, fondurile care au fost alocate pentru soluţionarea cauzei.

Această regulă nu se aplică numai în cazul obţinerii unor daune materiale sau daune-interese de către titularul asistenţei, ci şi în privinţa bunurilor.

În plus, beneficiarii de asistenţă juridică prin reprezentare în faţa instanţelor civile şi a ajutorului familial trebuie să achite o contribuţie personală, în schimbul ajutorului judiciar furnizat.

Această contribuţie personală poate fi calculată în funcţie de patrimoniul existent, atunci când titularul ajutorului dispune de venituri limitate, dar deţine un patrimoniu care nu este neglijabil.

În general, ajutorul judiciar este furnizat gratuit în procesele penale.

Din punct de vedere procedural, cererea de asistenţă juridică este adresată fie avocatului căruia i se cere concursul, fie biroului teritorial al Comisiei pentru servicii juridice.

Pentru acordarea de asistenţă de specialitate în faţa instanţelor de judecată, apărătorul poate decide singur dacă asigură acest serviciu pentru cauze care nu depăşesc un onorariu de 750 euro. În caz de refuz din partea apărătorului, decizia poate face obiectul unui recurs în faţa biroului regional al Comisiei pentru servicii juridice. Dacă decizia privind refuzul acordării de asistenţă juridică are la bază considerente financiare, ea poate fi contestată în faţa directorului regional al Comisiei pentru servicii juridice sau în cadrul unei instanţe ad-hoc independente, formată din avocaţi.

În materie civilă, ajutorul judiciar nu poate fi acordat numai pe criterii financiare, ci în urma unei analize a fondului procesului. Comisia pentru servicii juridice a elaborat un cod, ce cuprinde condiţiile necesare pentru obţinerea acestui tip de asistenţă juridică. Acest document conţine criterii care ţin cont, pe de o parte, de particularităţile fiecărei cauze, iar pe de altă parte, de limitarea cheltuielilor publice pe care bugetul anual alocat nu le poate depăşi. 

Altfel spus, acordarea ajutorului judiciar depinde de evaluarea comparativă între valoarea litigiului şi perspectivele de obţinere a unui succes în cadrul procesului.

Totuşi, ajutorul judiciar trebuie acordat independent de orice analiză costuri-avantaje atunci când obiectul cauzei este prioritar (exemplu: protecţia minorului, violenţa domestică, libertăţi individuale).

Asistenţa juridică la cerere nu poate fi acordată în următoarele situaţii: atunci când obiectul cauzei îl constituie despăgubirile, altele decât cea de răspundere medicală; pentru litigiile privind calomnia; în materia dreptului societăţilor comerciale sau a problemelor legate de persoane juridice de acest fel; pentru cauze legate de dreptul de vecinătate.

De asemenea, cauzele soluţionate de instanţe specializate privind litigiile de muncă sunt excluse de la beneficiul acestei asistenţe, cu excepţia celor vizând protecţia minorului, ori a proceselor ajunse în faza apelului.

Chiar dacă beneficiarii asistenţei juridice au posibilitatea de a-şi alege apărătorul, ei nu au o libertate deplină de alegere. Astfel, apărătorii care activează în cadrul Comisiei pentru servicii juridice trebuie să îndeplinească nişte criterii stabilite de această agenţie, fiind ţinuţi de respectarea unui contract. Numărul celor care participă la acordarea de asistenţă juridică gratuită a crescut la aproximativ 5.500 de avocaţi. Prin încheierea unor contracte cu aceştia, Comisia pentru servicii juridice are posibilitatea de a controla costurile procesuale şi de a asigura beneficiarilor acestui ajutor, prestaţii profesionale de calitate.

În prezent, cuantumul sumelor alocate pentru asistenţă juridică gratuită este limitat de baremele care prevăd onorariile avocaţiale pentru orice tip de cauze. Mai mult, pentru cauzele care nu sunt cuprinse în aceste bareme, avocaţii încheie contracte de asistenţă juridică care stipulează, în special, timpul necesar pentru soluţionarea acestora.

OLANDA

Articolul 18 din Constituţie consacră dreptul fiecărui cetăţean de a fi asistat în justiţie şi prevede că reglementările privind garantarea asistenţei juridice pentru persoanele cu venituri reduse vor fi stabilite printr-o lege specială.

Ajutorul judiciar îmbracă două forme: asistenţa juridică asigurată de către avocaţi pe bază de voluntariat, ale căror onorarii sunt suportate de stat, şi asistenţa în ce priveşte accesul la justiţie, furnizată de autorităţile publice, şi anume birourile de consultanţă juridică.

Trebuie menţionat că, începând cu septembrie 2004, birourile de consultanţă juridică vor fi înlocuite, în cadrul unui program de reformă, cu oficii juridice însărcinate cu furnizarea de presaţii juridice pentru cauzele simple, în timp ce consultaţiile în cazuri complexe vor fi încredinţate apărătorilor care vor fi remuneraţi din fonduri publice.

Ajutorul judiciar are un caracter subsidiar, el nefiind acordat decât în cazul în care solicitantul nu dispune de alte mijloace pentru susţinerea cauzei sale.

De asemenea, acest tip de asistenţă juridică este supus unei duble condiţii, respectiv în ceea ce priveşte resursele financiare şi patrimoniul personal. În mod excepţional, ajutorul judiciar în materie penală este acordat fără a se ţine cont de aceste condiţii, pentru persoanele aflate în detenţie, ori susceptibile de a fi închise.

Asistenţa juridică gratuită este asigurată persoanelor al căror venit net nu depăşeşte un anumit plafon, stabilit pentru 2004 la 1.423 euro pentru un celibatar şi la 1.033 euro pe membru de familie.

Titularii unui patrimoniu superior unui nivel stabilit la 6.370 euro pentru un celibatar şi 9.100 euro pentru un cuplu, nu pot pretinde beneficiul asistenţei juridice.

Contribuţia beneficiarilor, în cazul ajutorului judiciar parţial, depinde de veniturile nete realizate. Totuşi, se poate acorda un ajutor judiciar total pentru unele cazuri particulare: pentru victimele unor infracţiuni grave şi pentru solicitanţii de azil, în scopul garantării dreptului lor la azil. 

Din punct de vedere procedural, examinarea cererii de ajutor judiciar se realizează de către birourile de asistenţă juridică. Acestea verifică dosarele solicitanţilor şi în special:

– valoarea patrimonială a litigiului, în raport cu sumele necesare desfăşurării procedurii; sunt excluse acele procese al căror obiect este sub 180 euro;

– probabilitatea şanselor de succes în cadrul procesului.

Ajutorul judiciar poate fi acordat şi condiţionat atunci când este previzibil faptul că situaţia financiară a beneficiarului se va îmbunătăţi. În acest caz, acordarea definitivă nu are loc decât la sfârşitul procesului.

Beneficiarul poate face apel împotriva deciziei de respingere a ajutorului, înaintea consiliilor regionale de ajutor judiciar. Deciziile acestor consilii pot face, la rândul lor, obiectul unui recurs în faţa camerelor administrative ale instanţelor de judecată. 

Ajutorul judiciar este atribuit numai pentru procedurile în curs de soluţionare. În cazul unui recurs contra deciziei unei instanţe, trebuie formulată o nouă cerere de asistenţă juridică.

Din punct de vedre al domeniului de aplicare, ajutorul judiciar poate fi acordat în toate cauzele, indiferent de natura lor.

În principiu, ajutorul nu acoperă decât onorariul avocatului. Celelalte cheltuieli legate de actele de procedură (exemplu: remunerarea experţilor, sumele necesare pentru legalizări, autentificări, citaţii, grefă) rămân în sarcina beneficiarului, care poate să le recupereze de la partea adversă în condiţiile în care câştigă procesul. Există şi reduceri care pot ajunge până la jumătate din suma fixată, în cazul persoanelor cu venituri reduse. Aceste reduceri privind sumele cerute pentru obţinerea certificatelor de grefă se acordă numai în cauzele de natură civilă, nu şi pentru cauzele penale sau administrative.

Apărătorii care doresc pot să se înscrie pe listele consiliului local de ajutor judiciar. Un avocat care nu este înscris în cadrul acestor consilii poate fi desemnat dacă solicitantul face dovada necesităţii prezenţei apărătorului şi experienţei sale profesionale în cadrul procesului.

În general, avocaţii îşi pot stabili în mod liber onorariile, în funcţie de timpul dedicat soluţionării litigiului. În schimb, pentru prestaţiile care le furnizează în cadrul ajutorului judiciar sunt remuneraţi de către birourile locale de asistenţă juridică în funcţie de baremele stabilite prin lege, pentru diferitele tipuri de proceduri.

PORTUGALIA

Potrivit Constituţiei, orice persoană aflată legal pe teritoriul portughez este îndreptăţită de a se adresa şi a avea acces la justiţie şi nu poate fi refuzată pe motiv că nu poate plăti onorariul unui avocat.

Există un serviciu specializat, organizat prin colaborarea între Ministerul justiţiei şi barourile de avocaţi, care se ocupă cu acordarea de asistenţă juridică gratuită, constând în consiliere legală şi reprezentare în faţa instanţelor de judecată.

În cauzele civile, solicitantul poate primi asistenţă juridică gratuită în totalitate sau numai parţial. Astfel, dacă realizează venituri egale cu salariul minim la nivel naţional, poate obţine ajutor judiciar total, iar peste această sumă – doar asistenţă juridică parţială.

Dacă se acordă asistenţa juridică gratuită, clientul nu plăteşte onorariul avocaţial, acesta fiind achitat de stat.

În materia cauzelor penale, dreptul la apărare este garantat constituţional. Instanţa de judecată numeşte un avocat din oficiu pentru asigurarea apărării. Listele cu apărătorii din oficiu sunt întocmite de către barourile teritoriale şi comunicate instanţelor.

SPANIA

Articolul 24 din Constituţie recunoaşte tuturor persoanelor “dreptul de a obţine protecţia efectivă în faţa instanţelor de judecată pentru exercitarea drepturilor şi intereselor lor legitime”, la fel şi “dreptul la apărare şi asistare de către un apărător”.

De asemenea, art. 119 din Constituţie menţionează că: “asistenţa juridică va fi gratuită atunci când legea stabileşte şi în toate cazurile, pentru toţi cei care îşi justifică insuficienţa resurselor financiare pentru a se prezenta în justiţie”.

Legea nr. 1/1996 cu privire la acordarea asistenţei juridice gratuite a uniformizat sistemele de ajutor jurisdicţional care existau separat în diferite domenii de drept (civil, penal, administrativ), extinzând domeniul de aplicare al acestui ajutor judiciar şi la operaţiunile prealabile unui proces, şi a introdus un plus de flexibilitate în aprecierea resurselor financiare ale posibililor beneficiari. Comunităţile locale îşi asumă gestionarea mijloacelor materiale necesare funcţionării justiţiei.

Modalităţile de aplicare ale acestor prevederi legale sunt consacrate prin noile reglementări privind asistenţa juridică gratuită, aprobate prin Decretul-regal nr. 996/2003.

Asistenţa juridică este acordată tuturor cetăţenilor. Ea poate fi acordată şi străinilor care nu sunt rezidenţi, în materie penală şi administrativă şi în ceea ce priveşte dreptul la azil.

Cu excepţia salariaţilor care beneficiază de ajutor judiciar pentru litigiile de muncă, persoanele care doresc să beneficieze de asistenţă juridică gratuită trebuie să facă dovada insuficienţei veniturilor proprii; de regulă, ajutorul judiciar este acordat parţial iar acordarea unui ajutor total se face numai în anumite circumstanţe excepţionale.

Ajutorul judiciar este acordat cu condiţia ca totalul resurselor financiare ale familiei să nu depăşească dublul salariului minim pe economie.

Resursele financiare sunt evaluate ţinând cont şi de pensii şi bunurile personale. În cadrul competenţelor lor financiare, anumite comunităţi locale acordă asistenţă juridică gratuită femeilor victime ale violenţei domestice sau agresiunilor sexuale şi minorilor supuşi unor rele tratamente. În astfel de cazuri, beneficiarii nu sunt obligaţi să facă dovada lipsei disponibilităţilor financiare.

Cu titlu excepţional şi având în vedere situaţia familială, numărul copiilor sau al persoanelor aflate în întreţinere, starea de sănătate, obligaţiile financiare şi costurile procesuale, se poate acorda un ajutor judiciar parţial, dacă resursele solicitantului sunt peste plafonul stabilit, dar nu depăşesc de patru ori cuantumul salariului minim.

Din punct de vedre procedural, cererea de asistenţă juridică trebuie făcută în cadrul baroului teritorial competent unde este judecată cauza, ori la domiciliul solicitantului.

Baroul primeşte cererea şi poate desemna un avocat care să se ocupe de caz. De asemenea, el transmite dosarul cauzei comisiei pentru acordarea asistenţei juridice gratuite, care ia o decizie definitivă.

Este de remarcat că există o comisie pentru asistenţă juridică gratuită în fiecare capitală de provincie. Comisia centrală de asistenţă juridică gratuită se află la Madrid şi este competentă pentru instanţele a căror competenţă teritorială de judecată se extinde la nivel naţional.

Aceste comisii sunt formate dintr-un reprezentant al Ministerului public, un reprezentant al baroului, un reprezentant legal şi doi reprezentanţi ai administraţiei locale.

Atunci când este acordat ajutorul judiciar este extins şi la punerea în executare a sentinţelor judecătoreşti şi în cazul cererilor de recurs, fără ca beneficiarul să mai fie nevoit să depună o nouă cerere.

De asemenea, beneficiarul are posibilitatea de a formula recurs împotriva deciziei de neacordare a asistenţei.

Asistenţa juridică gratuită poate fi acordată pentru toate cauzele, fie că sunt de drept civil, penal, administrativ sau de dreptul muncii.

Asistenţa juridică gratuită acoperă onorariile de avocat, cel al reprezentantului legal şi atunci când este necesar şi concursul celui de-al doilea.

În cadrul cauzelor civile, intervenţia unui avocat sau a unui reprezentant legal nu este obligatorie decât pentru litigiile cu obiect patrimonial de peste 900 euro. Totuşi, atunci când partea adversă este apărată de un avocat, celălalt justiţiabil poate cere acordarea de asistenţă juridică gratuită.

În aceeaşi măsură, judecătorul cauzei poate dispune acordarea de asistenţă juridică pentru a garanta egalitatea între părţi.

Asistenţa juridică gratuită acoperă onorariile experţilor, ca şi sumele necesare efectuării publicităţii în cadrul publicaţiilor oficiale.

Ea presupune scutirea de plată a sumei necesare pentru introducerea unei anumite cereri de recurs şi o reducere de 80% – în cazul când veniturile solicitantului sunt sub salariul minim – din sumele necesare pentru obţinerea de informaţii oficiale susceptibile de a fi cerute de către instanţă.

Dacă beneficiarul asistenţei juridice este condamnat la plata cheltuielilor de judecată şi situaţia sa financiară se îmbunătăţeşte într-un interval de trei ani de la terminarea procesului, el trebuie să ramburseze cheltuielile puse în seama sa, respectiv cele făcute de partea adversă.

Veniturile sale sunt considerate a fi în creştere, dacă ele depăşesc dublul salariului minim pe economie.

Dacă în urma judecăţii nu s-a precizat cine trebuie să achite cheltuielile şi beneficiarul asistenţei juridice gratuite a avut câştig de cauză, el trebuie să returneze sumele cheltuite pentru apărarea sa la concurenţă cu terţii de la care sumele au fost obţinute.

Alegerea avocatului care să acorde asistenţa juridică gratuită revine baroului teritorial care desemnează apărători pentru aceste cauze. Pentru a fi desemnaţi, avocaţii trebuie să aibă o vechime de cel puţin 3 ani şi să fie înscrişi, pe bază de voluntariat, pe listele speciale pentru acordarea de asistenţă juridică gratuită.

Statul acordă o subvenţie barourilor de avocaţi pentru serviciile de acordare de asistenţă juridică. Această subvenţie acoperă, în principal, onorariile avocaţilor, care sunt stabilite prin lege. Astfel, pentru un proces civil privind stabilirea paternităţii există un barem fix, de 200 euro, iar pentru o cauză susţinută în faţa unei instanţe cu juraţi, avocatul primeşte 300,51 euro.

Subvenţia este vărsată în contul barourilor, care repartizează fondurile între apărătorii care au acordat asistenţa juridică gratuită. Astfel, apărătorii primesc 70% din onorariu în momentul desemnării lor şi restul la terminarea procesului.

SUEDIA

Constituţia suedeză garantează dreptul la apărare, accesul liber la justiţie şi acordarea de asistenţă juridică.

Asistenţa juridică şi modalităţile de acordare a ajutorului judiciar sunt reglementate prin Legea privind asistenţa juridică nr. 429/1972 şi Normele metodologice de aplicare nr. 938/1972, ambele modificate la 2 iulie 1994.

Instanţele administrative publică, în mod regulat, un pliant informativ privind condiţiile de acordare a asistenţei juridice.

Acest sistem de acordare de asistenţă juridică presupune patru categorii: acordarea de consiliere juridică; ajutorul judiciar în cauzele care nu sunt de natură penală; apărarea în cauzele penale şi asistarea în rezolvarea plângerilor administrative.

Autoritatea pentru asistenţă juridică administrează primele două categorii menţionate, având sprijinul baroului.

Ea are competenţă în acordarea sau refuzul acordării de asistenţă juridică persoanelor solicitante, neavând control asupra procedurilor ulterioare.

De asemenea, decizia acordării sau respingerii asistenţei juridice în materia cauzelor civile, în special de drept familial, este luată în urma consultarii avocatului părţii respective şi a instanţei în cauzele penale.

Asistenţa juridică poate fi obţinută din partea apărătorilor care acţionează în domeniul dreptului public. Ei asigură aceste servicii juridice, în calitate de consilieri publici. Avocaţii cu practică în domeniul privat pot asigura asistenţă juridică, precum şi orice alt ajutor legal specializat, la fel ca şi alte autorităţi, cum ar fi instanţele de judecată, secţiile de poliţie, serviciile sociale. Informaţii cu privire la locul unde poate fi găsit un apărător şi care sunt serviciile de natură juridică oferite sunt publicate anual în Tabelul avocaţilor (Matrikel) editat de Uniunea Avocaţilor din Suedia.

Este de remarcat faptul că în materie civilă nu este necesară numirea ca apărător a unui membru al baroului, orice persoană cu pregătire juridică putând reprezenta partea în faţa unei instanţe de judecată.

Spre deosebire de cauzele civile, cei învinuiţi în cauze de natură penală sunt îndreptăţiţi de a beneficia de serviciile unui apărător public. Acest fapt este însă o îndatorire a instanţei de judecată şi nu este perceput ca o formă de asistenţă juridică. Orice cetăţean poate apăra un inculpat acuzat de crimă, deşi instanţa poate refuza pledoaria în cazul unui apărător necalificat.

Cei care primesc asistenţă juridică pot pune avocatului lor întrebări privind situaţii legate de căsătorie, divorţ, moşteniri, contracte de vânzare-cumpărare, infracţiuni penale. Există şi excepţii, cum ar fi: problemele legate de taxe şi impozite, dreptul de proprietate sau cele privind dreptul transporturilor (exemplu: înregistrarea navelor şi documentelor acestora).

O dată acordată asistenţa juridică, ea nu poate fi ridicată decât în cazul existenţei unor motive temeinice, legate de situaţia materială a persoanelor în cauză, sau dacă instanţa decide că nu mai este necesară.

Trebuie menţionat că asistenţa juridică este acordată în majoritatea cazurilor atunci când condiţiile de eligibilitate sunt îndeplinite de solicitanţi.

Pentru a beneficia de ajutorul judiciar, solicitantul trebuie să dispună de resurse financiare sub un plafon fix, stabilit la suma de 28.500 euro. Aceste resurse sunt calculate plecând de la totalul veniturilor fixe obţinute, din care sunt deduse sumele pentru prestaţiile sociale.

Acest plafon, stabilit la 28.500 euro anual, permite ca 90% din populaţie să poată beneficia de ajutorul judiciar.

Nu există un ajutor judiciar acordat în totalitate, solicitanţii având obligaţia să aibă o contribuţie minimală de 2% din valoarea ajutorului.

Din punct de vedere procedural, cei interesaţi trebuie să prezinte o cerere scrisă fie tribunalului care este sesizat cu cauza respectivă, fie serviciului local specializat pentru ajutorul judiciar. Solicitantul trebuie să expună situaţia sa de fapt, familială şi financiară. De asemenea, el trebuie să precizeze dacă a beneficiat deja de un ajutor judiciar pentru cazul respectiv.

Decizia privind acordarea ajutorului judiciar este luată de către tribunal sau de serviciul specializat, înainte de începerea procedurilor judiciare.

Conform legii, ajutorul judiciar nu se acordă decât dacă este “rezonabil ca statul să participe la cheltuieli”.

Pe cale de consecinţă, ajutorul judiciar este refuzat în cazul litigiilor privind tranzacţii financiare importante sau atunci când o sentinţă judecătorească definitivă a fost luată recent şi nu se justifică începerea unei noi proceduri judiciare.

Este demn de reţinut că se poate formula recurs împotriva deciziei de respingerea a ajutorului judiciar.

